শনিবার যুবভারতীতে তাঁর ফ্রি-কিক থেকেই গোল করে শেষ মুহূর্তে ইস্টবেঙ্গলের ডার্বি-জয়ের স্বপ্নভঙ্গ করেছিলেন কর্নেল গ্লেন। অথচ আটচল্লিশ ঘণ্টার মধ্যে সেই নর্ডিই লাল-হলুদ ভক্তদের আবেদন জানালেন মোহনবাগানকে সমর্থন করার জন্য! বললেন, ‘‘বুধবার এএফসি চ্যাম্পিয়ন্স লিগের প্লে-অফ ম্যাচে ট্যাম্পাইন্স রোভার্সের বিরুদ্ধে আমাদের সমর্থন করার জন্য ইস্টবেঙ্গলের সমর্থকদের কাছে আবেদন করছি। কারণ, এই ম্যাচটার সঙ্গে ভারতের সম্মান জড়িয়ে।’’ একইসঙ্গে সনি জানিয়ে দিলেন, ডার্বিতে ছন্দে না থাকলেও বুধবারের ম্যাচের জন্য তিনি তৈরি।
সবুজ-মেরুন তারকা নিজেকে প্রমাণ করতে মরিয়া হলেও কোচ সঞ্জয় সেনের উদ্বেগ কমছে না। কারণ, প্রতিপক্ষ সম্পর্কে কোনও তথ্যই নেই তাঁর কাছে। সঞ্জয় শুধু জানেন, তিনজন বিদেশি ফুটবলার নিয়ে কলকাতায় আসার কথা সিঙ্গাপুর প্রিমিয়ার লিগে রানার্স ট্যাম্পাইন্স রোভার্সের। এই তিন বিদেশির মধ্যে একমাত্র পরিচিত নাম লিভারপুলের প্রাক্তন মিডফিল্ডার জার্মেইন পেনাত। এখানেই শেষ নয়। ট্যাম্পাইন্স রোভার্সের সাম্প্রতিক কোনও ম্যাচের ভিডিও মোহনবাগান টিম ম্যানেজমেন্ট এখনও পর্যন্ত জোগাড় করতে পারেনি! এই পরিস্থিতিতে সবুজ-মেরুন কোচের ভরসা একমাত্র ইউ টিউব! সোমবার সাত সকালে ঘুম থেকে উঠেই তাই সঞ্জয় বসে পড়েছিলেন কম্পিউটারের সামনে। ইউ টিউবে ট্যাম্পাইন্স রোভার্সের কয়েকটা ম্যাচের ক্লিপিংস দেখার পর মোহনবাগান মাঠে গিয়ে প্র্যাক্টিস শুরু করেন।
তবে প্লে-অফ ম্যাচের আগে মোহনবাগান কোচের দুশ্চিন্তা বাড়িয়েছে বলবন্ত সিংহ, প্রণয় হালদার ও বিক্রমজিৎ সিংহ-এর চোটও। এরর জন্য দায়ী করলেন ইস্টবেঙ্গলকেই। ক্ষুব্ধ সঞ্জয় বললেন, ‘‘ডার্বিতে ইস্টবেঙ্গল প্রচণ্ড ‘রাফ’ ফুটবল খেলেছে। সেদিন মাঠে বসে ঠিক বুঝতে পারিনি। কিন্তু পরে রি-প্লে দেখে রীতিমতো আঁতকে উঠেছি।’’